
El Pla de prevenció continua avançant amb diferents ritmes, segons ens deixa la dinàmica d’escola. Hi ha moments al llarg del curs que és més fàcil introduir activitats i assolir objectius, però altres vegades cal prioritzar més les necessitats acadèmiques.

Des de l’últim diari de sessions s’han convocat diferents reunions, que a continuació us resumim i que us permetran valorar els progressos realitzats.

Reunió de delegats/des pares i mares (dijous 16 de març a les 20:00 h.)
Durant aquesta sessió vam compartir les diferents propostes de treball amb el sector famílies. L’ordre del dia va ser el següent:  síntesi del que portem fet fins ara en el Pla de prevenció; preparació de les reunions de cicle de pares i mares; presentació del VIII Vermut Pedagògic; presentació de les activitats amb els alumnes; intervenció de la Rosa Suarez, tècnica del Servei d’Orientació sobre Drogues.

Respecte del Vermut pedagògic, es van demanar col·laboracions i tres pares es van oferir a participar-hi. El Vermut Pedagògic és un acte d’escola on el professorat de les diverses etapes comparteix els projectes i propostes de la resta de l’escola. Cada any es tria un tema de treball i aquest curs toca el Pla de prevenció.

Respecte de les activitats organitzades per als diferents nivells educatius de l’ESO i el Batxillerat, cal afegir que tenen un caràcter transversal, és a dir, són activitats d’àrea i de tutoria, que han de pemetre treballar no solament la prevenció de drogues amb l’alumnat sinó també aspectes globals propis de l’etapa de l’adolescència, i també hauran d’ajudar a incrementar la relació entre el sector d’alumnes i el sector de professors.

Per acabar la reunió, la Rosa Suarez ens va fer la proposta d’una activitat pares-fills força innovadora en l’àmbit de la prevenció del consum. Es tracta d’una representació teatral, mitjançant actors professionals, de diferents situacions que es poden donar a l’entorn familiar. L’activitat agrupa una part del sector de pares-mares i una part del sector d’alumnes. Cada sector ha de debatre diferents estratègies de diàleg pares-fills amb els actors i aquests, a continuació, han de fer la posada en escena de la situació plantejada. A partir d’aquestes representacions, un tècnic de prevenció ajudarà als assistents a treure conclusions que hauran de servir per reflexionar sobre la relació pares-fills.

Reunió grups de treball de 1r d’ESO (dimecres 29 de març a les 20:00 h.)

La trobada de famílies de 1r d’ESO ha tingut una convocatòria satisfactòria, amb la presència d’un nombre significatiu de famílies. Hem començat amb una introducció a càrrec del Josep Padró i el Joaquim; a continuació la posada en comú dels resultats de l’enquesta a càrrec del Jordi de Juan, delegat de pares-mares; i, per últim, la discussió per grups coordinats pels pares-mares delegats al voltant de dos preguntes:  com parlar de les drogodependències amb els fills  i quina relació s’ha d’establir entre l’Escola i la família. La Rosa Suarez va respondre preguntes abans de tancar la sessió.

Les conclusions han estat molt semblants a les de la reunió del curs passat, la qual cosa significa que els neguits de les famílies giren al voltant d’uns temes centrals. 

Reunió grups de treball de 2n d’ESO i campament de Menorca (dijous 6 d’abril a les 20:00 h.)

La trobada ha tingut un èxit absolut, sobretot perquè també es va parlar del campament de Menorca. Hem comptat amb la totalitat de les famílies del curs. El procediment de reunió va ser semblant al de la reunió de 1r d’ESO, amb la intervenció també de la Rosa Suarez.

Reunió grups de treball de 2n Cicle i Batxillerat (dijous 27 d’abril a les 20:00 h.)

Aquesta reunió, en canvi, no ha tingut l’èxit esperat. Comptavem amb més assistència i ens hem trobat amb molts pocs pares i mares. Valorem dos factors que poden haver contribuit a aquesta situació: un, i el més important, que aquesta vegada no vam fer servir el procediment de convocatòria d’altres reunions, que consisteix en que els pares i mares delegats facin trucades a la resta de famílies, i l’altre factor podria ser el cansament d’alguns pares per la proximitat de convocatòries, sobretot per les famílies que tenen fills en cicles diferents i que ja han asssitit a altres reunions.

L’ordre del dia va començar a càrrec del Joaquim Rios, que va fer la introducció i la presentació d’una activitat nova de diàleg pares-fills amb l’ajuda d’un powepoint que presentava diverses situacions que es poden donar a l’entorn familiar. A partir d’aquests tòpics, es va fer un debat per grups sobre les estratègies de diàleg a casa. Per últim, es posen en comú les conclusions i la Rosa Suarez obre un torn de paraules abans del tancament.

VIII Vermut pedagògic (dimecres 26 d’abril a les 13:45 h.)

Com ja hem comentat, el Vermut pedagògic és un espai d’escola per compartir alguna de les experiències que es desenvolupen en les etapes de l’escola.

L’organització de la sessió es va fer comptant amb els tres sectors implicats en el Pla i amb els serveis externs representats per la Rosa Suarez. També vam convidar a l’Anna Guitar de l’Agència de Salut Pública i altres representants del Districte, però no hi van poder assistir tots. Prèviament es van fer reunions amb cada sector per preparar les intervencions; cal apuntar que no és fàcil organitzar set intervencions diferents en un temps limitat.

Es va obrir la reunió amb una introducció a càrrec del Joaquim Rios, que va exposar el que significa el Pla de prevenció. A continuació, cada sector educatiu va explicar la seva experiència (alumnes, professors i famílies) i la intervenció de la Rosa Suarez exposant el paper de suport del Districte. Tot seguit, vam obrir un torn de paraules abans de tancar la sessió. Acabada la reunió es serveix un “pica-pica” que permet intercanviar impressions en un ambient informal. 

Podeu veure al Web de l’escola un article sobre el Vermut a càrrec d’un dels alumnes delegats del Pla de prevenció (Noé Benabarre de 1r BTX) i una gal·leria de fotografies fetes pel Josep Padró. Us animem a entrar-hi, val la pena!!!

* * *

En general, el treball realitzat fins ara ha estat estimulant i creiem que més que acceptable. No obstant, també som conscients de tot el que encara ens queda per fer. Valorem molt la motivació que copsem a cadascun dels sectors, sobretot en l’alumnat, un aspecte aquest que ens anima molt a continuar treballant en la millora del Pla. Com moltes vegades diem, aquest Pla és una proposta que no permet únicament treballar la prevenció del consum de drogues, sinó també aquells aspectes propis de l’adolescència que ens preocupen a tots i que formen part de l’educació integral dels nois i noies.

